Mastru Pilingas

Gai no s'est ofesu Catilina
cando in su senadu Cicerone
pronuntziadu at cudda oratzione
cun sa limba apuntida che ispina.

Tue, po una mesu pantumina,
ti ses fatu nieddu che calvone:
s'idet chi pitigadu su seddone
t'at sos semos ch'aias in s'ischina.

Né ch'as torradu a fichire su nasu
in sos cuiles, cando a su pastore
che li jughizis sa comunione

e polcheddu arrustiat e anzone:
e bi fus tue a giàganu mazore
po che jugher a domo peta e casu.

Su vinti 'e Cabidanni 1958